  ИА «Удмуртия» Эдуард Теслевез Удмуртиысь транспортъя министрлы воштӥсе юнматӥзы. Со пумысен ужкагазэз 13-тӥ южтолэзе юнматӥзы. Иворъёсъя «Удмуртия» агентстволы со сярысь веразы элькунысь транспортъя но сюрес возёсъя министерствоын. Вераны кулэ, азьвыл Эдуард Теслев Ижкар администрацилэн тӧроезлэн воштӥсез луыса ужаз, коньдон ужпумъёсты чаклаз. Тодэ вайытом, 2016-тӥ арын 1-тӥ инвожое Ижкар администрациын ивортӥзы, Эдуард Теслев Москвае кошкыны чакла шуыса. Со сярысь тодмо луиз, куке солэн кузпалыз Ирина Теслева Удмуртилэн тӧроезлэн Росси азьмурт бордын ялан ужась ыстэм муртэзлэн нырысетӥ воштӥсез луыса Москвае ужаны выжиз. ВАТСАН Эдуард Анатольевич Теслев Сарапулын 1971-тӥ арын 6-тӥ оштолэзе вордскиз. 1993-тӥ арын Ижкарысь техникая кун университетэз «Промышленное и гражданское строительство» ӧнеръя йылпумъяз, 2001-тӥ арын — Удмурт кун университетэз «Финансы и кредит» ӧнеръя. 1993–1994 аръёсы — Сарапулысь лэсьтӥськон удысъя кун но коммерци предприятиосын кивалтон интыужъёсын, 1994–1999 аръёсы — Россиысь Центробанклэн улосвыл ёзэтъёсаз интыужъёсын, 1999-тӥ арын — Сарапулын Россиысь выт бичанъя ёзэсъёсын ужаз, 2000–2011 аръёсы — Россиысь Сбербанклэн Сарапулысь но Ижкарысь ёзэтъёсаз кивалтон интыужъёсын, 2011-тӥ арын — Ижкар администрациысь коньдон ужпумъёсъя управленилэн кивалтӥсез, 2011–2016 аръёсы — Ижкар администрацилэн тӧроезлэн воштӥсез — коньдон ужпумъёсъя управленилэн кивалтӥсез. Тегъёс: Удмуртия транспортъяносюресвозёсъяминистерство интыужеюнматон  